AfriForum nader hof oor Zuma se paroolErnst Roets, hoof van beleid en aksie by AfriForum. (Foto: Reint Dykema) Die burgerregteorganisasie AfriForum gaan die hooggeregshof op ŉ dringende basis nader om die besluit om oudpres. Jacob Zuma op mediese parool vry te laat, te hersien. Die aansoek word teen sowel die departement van korrektiewe dienste as die nasionale kommissaris van korrektiewe dienste, Arthur Fraser, gebring. Die oudpresident is verlede Sondag op mediese parool geplaas ná die departement ’n verslag van Zuma se dokters ontvang het. Die besluit is uit verskeie oorde gekritiseer en AfriForum het ook ŉ amptelike skrywe aan Fraser gerig waarin die besonderhede oor Zuma se paroolvrylating dringend versoek word. Ernst Roets, AfriForum se hoof van beleid en aksie, sê hoewel Fraser hierdie brief ontvang en gelees het, het hy versuim om daarop te reageer. “Dit beteken die volgende stap vir AfriForum is om die hooggeregshof te nader. “Hierdie is ’n saak van nasionale belang en dit is ’n skande dat mense op grond van hul politieke aansien bevoordeel word.” Volgens Roets is daar geen probleem met Zuma se mediese parool indien Zuma werklik terminaal siek is of op enige ander wyse aan die voorskrifte van die wet voldoen nie. “Alles wat die departement egter in die afgelope week gedoen en gesê het, dui op politieke inmenging wat nie aan die voorskrifte van die wet voldoen nie. “Die bewerings dat pres. Cyril Ramaphosa betrokke was by die besluit om Zuma vry te laat, stuur ’n duidelike boodskap dat die president nie ernstig daaroor is om korrupsie en misdaad in die regering sowel as die regerende party aan te pak en stop te sit nie.” Maroela Media het vroeër berig dat Ramaphosa Zuma se vrylating verwelkom het.